Ognjen Tadić

**Ognjen Tadić** (Sarajevo, 20. 4. 1974.) je političar, pravnik, novinar i sociolog.

## Biografija
Rođen je u Sarajevu 1974. godine. Osnovnu i srednju Mašinsku tehničku školu završio je u Sarajevu. Diplomirao je na Pravnom fakultetu u Banjoj Luci. Magistrirao je na Fakultetu političkih nauka u Banjoj Luci sa temom “Društveni konflikti u Bosni i Hercegovini na kraju XX i početkom XXI vijeka”.

Bio je pripadnik Vojske Republike Srpske. Kao novinar je u zarobljeništvu u Hrvatskoj i Herceg-Bosni proveo šest mjeseci (januar/juli 1993.), odakle je oslobođen nakon razmjene. Pred Vojnim sudom u Splitu izrečena mu je šestogodišnja kazna zatvora radi oružane pobune i obavještajno-propagandne djelatnosti uperene protiv Republike Hrvatske.

U vrijeme aktivnog bavljenja advokaturom, u više mandata, bio je član Izvršnog odbora Advokatske komore Republike Srpske i predsjednik Zbora advokata regije Banja Luka. Bio je član Predsjedništva Udruženja pravnika Republike Srpske i Skupštine Saveza Udruženja pravnika Srbije i Udruženja pravnika Republike Srpske. Bio je novinar „Omladinskog radija“ Radio Sarajevo, TV „SA 3“ – trećeg programa TV Sarajevo, NRTV „Dobre vibracije“ Sarajevo, „S-kanal“ Pale, „Srpske-radio televizije“ Pale – Banja Luka.

Prije članstva u Srpskoj demokratskoj stranci, u kojoj je bio potpredsjednik, bio član Predsjedničkog kolegijuma i Centralne otadžbinske uprave Srpske radikalne stranke (1991/2006). Posije Opštih izbora 1998. godine, Odlukom Privremene Izborne komisije BiH, Ognjen Tadić je zajedno sa još osam kandidata skinut sa liste Srpske radikalne stranke radi kažnjavanja stranke. Po mišljenju PIK-a Tadić je poslije toga "poticao nasilje i destabilizaciju Bosne i Hercegovine" 

Bio je dva puta bio savjetnik predsjednika Republike Srpske - prvi put kao savjetnik za društvene djelatnosti, pitanja izbjeglica i raseljenih lica u vrijeme predsjednika Republike i predsjednika Srpske radikalne stranke Republike Srpske Nikole Poplašena, a drugi put kao politički savjetnik u vrijeme predsjednika Republike i predsjednika Srpske demokratske stranke Dragana Čavića. Bio je i šef Kabineta predsjednika Republike Srpske u vrijeme predsjednika Republike Nikole Poplašena. 

Na redovnim izborima 2002. godine kao kandidat Srpske radikalne stranke Republike Srpske za srpskog člana Predsjedništva BiH zauzeo je treće mjesto sa oko 9% glasova, 2007. godine na vanrednim izborima kao kandidat Srpske demokratske stranke za predsjednika Republike Srpske zauzeo je drugo mjesto sa oko 35% glasova, zatim 2010 godine kao kandidat Koalicije ZAJEDNO ZA SRPSKU za predsjednika Republike Srpske zauzeo je drugo mjesto sa oko 37% glasova, a na opštim izborima održanim 2014. g. takođe u trci za predsjednika Republike Srpske Ognjen Tadić je dobio podršku 44,28% glasova i ponovo osvojio drugo mjesto dok je njegov protivkandidat Milorad Dodik je pobjedio sa 45,38% glasova. U VII sazivu Narodne skupštine Republike Srpske (od 2006. do 2010. g.) bio je narodni poslanik Srpske demokratske stranke. Bio je delegat u VI sazivu Doma naroda Parlamentarne skupštine Bosne i Hercegovine (2010/14), a tokom tog mandata i predsjedavajući / zamjenik predsjedavajućeg Doma naroda (2011/13). Na iste dužnosti je reizabran i u VII sazivu Doma naroda (2014/18). Bio je delegat u V saziv Vijeća naroda Republike Srpske (2018/22). Bio je i potpredsjednik Demokratskog narodnog saveza (2018/20).

Živi i radi u Banjoj Luci. Oženjen je s Daliborkom Tadić (rođ. Milunović) i otac je tri djeteta. Autor je nekoliko knjiga kao i više naučnih i stručnih članaka iz područja sociologije i prava. Savjetnik je predsjednika Republike Srpske Milorada Dodika. 

## Objavljene knjige
* *Polje sukoba* (2023.)
* *Dejtonsko pravo* (2025.) 
* *Dejtonska politika* (2025.)

## Nagrade i priznanja
### Odlikovanja
* Orden Njegoša III stepena, Republika Srpska (1999.)
* Orden Novomučenika bihaćko-petrovačkih, Srpska pravoslavna crkva Eparhija bihaćko-petrovačka (2021.)

### Priznanja
* Plaketa Sveti Stefan, Predsjednik Republike Srpske (2006.).
* Zlatni znak Saveza logoraša Republike Srpske (2009.).
* Medaljon Narodne skupštine Republike Srpske (2023.).
* Kum Istočnog Sarajeva, Pala, Bijeljine i Doboja povodom krsnih slava posvećenih svecima zaštitnicima ovih gradova.

## Reference